《寻五先生南园旧社答谭子玄》
明代·卢龙云

一代词盟旧结庐，名山何地更藏书。空留野露沾荆棘，无复残篇落蠹鱼。

忆共买邻嗟世远，翻从凿壁爱光馀。谁令故宅更新主，萧瑟西风独怆予。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。